PMIndiaData/PMIndiaSum huggingface dataset:
துடிப்புமிக்க குஜராத் உச்சிமாநாடு 2019-ல்’ பங்கேற்க பிரதமர் நாளை குஜராத் பயணம்

பிரதமர் திரு நரேந்திர மோடி குஜராத் மாநிலத்தில் தமது 3 நாள் பயணத்தை நாளை (17.01.2019) தொடங்குகிறார். இப்பயணத்தின் போது அவர் காந்திநகர், அகமதாபாத், ஹாசிரா ஆகிய இடங்களுக்குச் செல்கிறார். தனது முதல் நிகழ்ச்சியாக நாளை காந்தி நகரில் மகாத்மா மந்திர் கண்காட்சி மற்றும் மாநாட்டு மையத்தின் துடிப்புள்ள குஜராத் உலக வர்த்தக காட்சியை பிரதமர் தொடங்கி வைக்கிறார். இந்த காட்சியில் 25-க்கும் மேற்பட்ட தொழிற்சாலைகள் மற்றும் வர்த்தகத் துறையினர் தங்கள் பொருட்களை காட்சிப்படுத்துகின்றனர். மாலையில், பிரதமர் அகமதாபாதில் சர்தார் வல்லபாய் படேல் மருத்துவ விஞ்ஞானம் மற்றும் ஆராய்ச்சி நிறுவனத்தை திறந்து வைக்கிறார். இந்த நிறுவனம் அதிநவீன அதி சிறப்பு பொது மருத்துவமனையாகும். அகமதாபாத் மாநகராட்சியால் கட்டப்பட்ட இந்த மருத்துவமனை வான்வழி ஆம்புலன்ஸ் உள்ளிட்ட அனைத்து நவீன வசதிகளையும் கொண்டது. இந்த 78 மீட்டர் உயர கட்டிடம் உயர்ந்த திறன், அளவு மற்றும் விரைவுக்கு உதாரணமாக திகழ்கிறது. டிஜிட்டல் இந்தியா உணர்வுடன் அமைக்கப்பட்டுள்ள இந்த மருத்துவமனை முற்றிலும் காகிதம் ஆவணம் இல்லாத மருத்துவமனையாக செயல்படும். சாதாரண மனிதனுக்கு மருத்துவ சேவை வழங்கும் இந்த மருத்துவமனை ஆயுஷ்மான் பாரத் திட்டத்தின் தொலைநோக்கை அடைய உதவிகரமாக இருக்கும். இந்த மருத்துவமனையில் உள்ள வசதிகளை ஆய்வு செய்யும் பிரதமர் , அங்கு பொதுக் கூட்டம் ஒன்றிலும் உரையாற்றுகிறார். பின்னர் அன்று மாலை அகமதாபாத் விற்பனை விழா 2019-ஐ பிரதமர் துவக்கி வைக்கிறார். துடிப்புள்ள குஜராத் உச்சிமாநாட்டுடன் இணைந்து இந்த விழாவும் ஏற்பாடு செய்யப்பட்டுள்ளது. பிரதமர் ‘துடிப்புள்ள குஜராத் அகமதாபாத் விற்பனை விழா’வின் சின்னத்தையும் திறந்து வைக்கிறார். அகமதாபாத் விற்பனை விழா 2019 இந்த வகையில் நாட்டிலேயே முதலாவதாக நடத்தப்படும் நிகழ்ச்சியாகும். நகர்ப்புற வர்த்தகர்கள் தங்களது பொருட்களை காட்சிப்படுத்துவதற்கு இந்த விழா நல்ல வாய்ப்பை ஏற்படுத்தித் தரும். இந்த நிகழ்ச்சியின் போது, பொதுக் கூட்டம் ஒன்றில் பிரதமர் உரையாற்றுகிறார். அடுத்த நாள் அதாவது 18.01.2019 அன்று காந்திநகரில், மகாத்மா மந்திர் கண்காட்சி மற்றும் மாநாட்டு மையத்தின் 9-வது துடிப்புள்ள குஜராத் உச்சிமாநாட்டை பிரதமர் தொடங்கி வைக்கிறார். 2003-ஆம் ஆண்டு பிரதமர் திரு நரேந்திர மோடி குஜராத் முதலமைச்சராக இருந்தபோது துடிப்புள்ள குஜராத் உச்சிமாநாடு பற்றிய கருத்து உதித்தது. குஜராத் மாநிலத்தை விரும்பத்தக்க முதலீட்டு இடமாக மாற்றியமைப்பதை இந்த மாநாடு நோக்கமாகக் கொண்டது. உலக சமூகப் பொருளாதார மேம்பாடு, அறிவுப் பகிர்வு, திறம்பட்ட கூட்டாண்மையை உருவாக்குதல் போன்ற தலைப்புகளில் இந்த உச்சிமாநாடு விவாத மேடையாகப் பயன்படும். 2019 ஜனவரி 19-ம் நாள் ஹாசிராவுக்கு செல்லும் பிரதமர் ஹாசிரா துப்பாக்கித் தொழிற்சாலை அமைக்கப்பட்டதன் நினைவாக நடைபெறும் நிகழ்ச்சியில் பங்கேற்கிறார். ஹாசிராவிலிருந்து பிரதமர் தாத்ரா நாகர் ஹவேலி யூனியன் பிரதேச தலைநகர் சில்வாசாவுக்கு செல்கிறார். அங்கு பல்வேறு மேம்பாட்டுத் திட்டங்களை தொடங்கி வைக்கிறார் : மேலும் பல மேம்பாட்டுத் திட்டங்களுக்கு அடிக்கல் நாட்டுகிறார். தமது பயணத்தின் இறுதிக் கட்டமாக பிரதமர், ஜனவரி 19-ம் தேதியன்று மும்பை செல்கிறார். அங்கு இந்திய சினிமாவின் தேசிய அருங்காட்சியகத்தின் புதிய கட்டிடத்தை பிரதமர் திறந்து வைக்கிறார்.
ஸ்ரீ குரு கோபிந்த் சிங்கின் பிறந்த நாளில் பிரதமர் மரியாதை

ஸ்ரீ குரு கோபிந்த் சிங்கின் பிறந்த நாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தி உள்ளார். இது தொடர்பாக அவர் வெளியிட்டுள்ள சுட்டுரைச் செய்திகளில், “ஸ்ரீ குரு கோபிந்த் சிங்கின் பிறந்த நாளான பக்தி கமழும் தருணத்தில் நான் அவரை சிரம் தாழ்த்தி வணங்குகிறேன். நேர்மையான, அனைவரையும் உள்ளடக்கிய சமூகத்தை உருவாக்குவதற்காக அவர் தமது வாழ்க்கையை அர்ப்பணித்தார். அவரது கொள்கைகளை நிலைநாட்டுவதில் உறுதியுடன் செயல்பட்டார். அவரது துணிவையும் தியாகத்தையும் நாம் நினைவு கூர்கிறோம். ஸ்ரீ குரு கோபிந்த் சிங் அவர்களின் 350-வது பிறந்தநாள் நமது ஆட்சிக்காலத்தில் நிகழும் வகையில் குரு சாகிப்கள் என் மீது சிறப்பு கிருபையை அருளியுள்ளனர். பாட்னாவில் நடைபெற்ற பிரம்மாண்ட கொண்டாட்டங்களில் கலந்து கொண்டு மரியாதை செலுத்தும் வாய்ப்பு எனக்குக் கிடைத்ததை நினைவுகூர்கிறேன்”, என்று தெரிவித்துள்ளார்.
ஆச்சாரிய கிருபளானியின் பிறந்தநாளை முன்னிட்டு பிரதமர் அவருக்கு மரியாதை

ஆச்சாரிய கிருபளானியின் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார். ட்விட்டர் பதிவில் அவர் கூறியிருப்பதாவது: “ஆச்சாரிய கிருபளானியின் பிறந்தநாளை முன்னிட்டு அவரை வணங்குகிறேன். நமது சுதந்திரப் போராட்டத்திற்கு அவர் அளித்த பங்களிப்பிற்காக பரவலாகப் போற்றப்படுகிறார். நாடாளுமன்ற உறுப்பினராக அவர் வலுவான முத்திரையைப் பதித்தார். கல்வித்துறையில் அவரது பங்களிப்பும், சமூக சேவையில் அவரது ஈடுபாடும் குறிப்பிடப்பட வேண்டியவை.”
ராஜஸ்தான் மாநிலம் ஜெட்சர் என்ற இடத்தில் உள்ள மத்திய அரசுப் பண்ணையில் 200 மெகாவாட் அல்லது அதற்கு மேல் திறனுள்ள சூரிய சக்தி மின் உற்பத்தி நிலையம் அமைத்தல்

ராஜஸ்தான் மாநிலம் ஸ்ரீகங்கா நகர் மாவட்டம் ஜெட்சர் என்ற இடத்தில் உள்ள மத்திய அரசுப் பண்ணையில் பயிர் செய்ய இயலாத 400 ஹெக்டேர் நிலத்தை 200 மெகாவாட்டுக்கும் அதிகமான உற்பத்தி திறனுள்ள சூரிய சக்தி மின் உற்பத்தி நிலையத்தை அமைப்பதற்கு ஒதுக்கும் திட்டத்திற்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. வேளாண்மை மற்றும் விவசாயிகள் நலத்துறை அமைச்சகத்தின் நிர்வாக கட்டுப்பாட்டுக்குள் உள்ள மத்திய பொதுத்துறை நிறுவனமான தேசிய வித்துக்கள் கழகத்தின் வசம் இந்த நிலம் தற்போது உள்ளது. இந்த சூரிய சக்தி மின் உற்பத்தி நிலையம் மத்திய பொதுத்துறை நிறுனம் ஒன்றினால் அமைக்கப்படும். இந்த நிறுவனம் பேச்சு வார்த்தைகள் மூலம் தேர்ந்தெடுக்கப்படும். தேசிய வித்துக்கள் கழகம் தன் வசம் உள்ள 5394 ஹெக்டேர் நிலப்பரப்பில் பயி்ர் செய்ய இயலாத 400 ஹெக்டேர் பரப்பினை தேர்ந்தெடுக்கப்படும் மத்தியப் பொதுத்துறை நிறுவனத்திடம் வழங்கும். இந்த பொதுத்துறை நிறுவனம் சூரிய சக்தி மின் உற்பத்தி நிலையம் அமைப்பதற்கான செலவினத்தை ஏற்றுக் கொள்ளும். இந்த திட்டத்திற்கு மின் கட்டண அடிப்படையிலான போட்டி ஏலத்தின் மூலம் இதனை அமைக்கும் மத்திய பொதுத்துறை நிறுவனம் தேர்ந்தெடுக்கப்படும். இந்த பொதுத்துறை நிறுவனம் ஒதுக்கப்பட்ட நிலத்தை 25 ஆண்டுகால ஒப்பந்தத்தின் மூலம் பயன்படுத்திக் கொள்ளும். இந்த ஒப்பந்த காலம் பரஸ்பரம் ஏற்றுக் கொள்ளப்பட்ட நிபந்தனைகளின் படி நீட்டிக்கப்படலாம். ஒப்பந்த காலத்திற்குப் பிறகு இந்த சூரிய சக்தி மின்உற்பத்தி நிலையம் முழுவதையும் அச்சமயம் இருக்கும் நிலையிலேயே தேசிய வித்துக்கள் கழகத்திடம் திரும்ப ஒப்படைக்க வேண்டும். பயிர் வளர்ப்புக்கு சாத்தியமில்லாத நிலத்தை சூரிய சக்தி மின்உற்பத்திக்கு பயன்படுத்தும் இத்திட்டத்தினால் தேசிய வித்துக்கள் கழகத்திற்கு வருவாய் கிடைப்பதுடன் நாட்டிற்கு மாசு படுத்தாத தூய்மையான மின்சாரம் கிடைக்கவும் வாய்ப்பு ஏற்படுகிறது.
இந்தியா – சிலி முன்னுரிமை வர்த்தக உடன்பாடு விரிவாக்கம்

இந்தியாவுக்கும் சிலிக்கும் இடையேயான முன்னுரிமை வர்த்தக உடன்பாடு விரிவாக்கத்திற்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்தது. இந்தியா சிலி நாட்டுக்கு பல்வகையான பொருட்களை ஏற்றுமதி செய்கிறது. சிலி வழங்கும் விரிவான பலவகைப்பட்ட வரிச்சலுகைகள் காரணமாக விரிவாக்கப்பட்ட முன்னுரிமை வர்த்தக உடன்பாடு இந்தியாவுக்கு பெரிதும் பயனுள்ளதாக இருக்கும். விரிவாக்கப்பட்ட முன்னுரிமை வர்த்தக ஒப்பந்தத்தின்படி இந்தியாவுக்கு சிலி 30 சதவீதம் முதல் 100 சதவீதம் வரையிலான 1798 வரிச் சலுகைகளை வழங்கியுள்ளது. தன் பங்கிற்கு இந்தியா சிலிக்கு 10 சதவீதம் முதல் 100 சதவீதம் வரையிலான 1031 வரிச் சலுகைகளை வழங்கியுள்ளது. உத்தேச விரிவாக்கப்பட்ட முன்னுரிமை வர்த்தக ஒப்பந்தத்தின் படி சிலிக்கான இந்தியாவின் ஏற்றுமதிகளில் 86 சதவீதம் சலுகைகளுக்கு உட்படுத்தப்படுகிறது. இதனால் அடுத்த சில ஆண்டுகளில் அந்த நாட்டுக்கான இந்தியாவின் ஏற்றுமதி 2 மடங்காக உயரும் என்று எதிர்பார்க்கப்படுகிறது. இந்தியாவுக்கும் சீனாவுக்கும் இடையே முன்னுரிமை வர்த்தக ஒப்பந்தம் 2006 மார்ச் மாதம் கையெழுத்திடப்பட்டது. இது 2007 ஆகஸ்ட் முதல் அமலுக்கு வந்தது. 206-2007 ம் ஆண்டில் இந்தியாவின் ஏற்றுமதி இடங்களில் சிலி 51-வது இடத்திலிருந்தது. அதே ஆண்டில் இருதரப்பு வர்த்தகத்தின் நடவு 230 கோடி அமெரிக்க டாலராக இருந்தது. 2007 செப்டம்பரில் முன்னுரிமை வர்த்தக ஒப்பந்தம் அமலுக்கு வந்தபோது வர்த்தக நிலைமை மாறியது. 2006-2007 இருந்த நிலையில் இருதரப்பு வர்த்தகம் 2014-15 ல் 58.49 சதவீதம் வளர்ச்சி அடைந்தது. வர்த்தகத்தின் அளவு 365 கோடி அமெரிக்க டாலர் அளவாக உயர்ந்தது. இதில் ஏற்றுமதி 57 கோடி அமெரிக்க டாலர். இறக்குமதி 308 கோடி அமெரிக்க டாலர் இந்தியா சிலி நாட்டுடன் நேசமான உறவினைப் பெற்றுள்ளது. சர்வதேச அமைப்புகளில் சிலி இந்தியாவுக்கு ஒத்துழைப்பு அளித்துவருகிறது. தற்போதைய முன்னுரிமை வர்த்தக ஒப்பந்த விரிவாக்கம் இரு நாடுகளிடையே வர்த்தகப் பொருளாதார உறவுகளை மேம்படுத்தும். இந்த விரிவாக்கம் இந்தியா-சிலி உறவுகளில் முக்கியமான திருப்பமாகும். இதனால் இந்தியாவுக்கும் லத்தீன் அமெரிக்க நாடுகளுக்கும் இடையிலான பாரம்பரிய உறவுகள் வலுப்படுத்தப்படும்.
கன்னட பாடகர் ஷிவமொக்கா சுப்பண்ணாவின் மறைவுக்கு பிரதமர் இரங்கல்

பிரபல கன்னட பாடகர் ஷிவமொக்கா சுப்பண்ணாவின் மறைவுக்கு பிரதமர் திரு.நரேந்திர மோடி இரங்கல் தெரிவித்துள்ளார். பிரதமர் வெளியிட்டுள்ள ட்விட்டர் பதிவில் தெரிவித்துள்ளதாவது, “கன்னட பாடல்கள் மற்றும் இசையை விரும்புபவர்களின் வீடுகளில் ஷிவ்மொக்கா என்ற பெயர் பிரசித்தம். அவருடைய படைப்புகளும், கன்னட மொழிக் கவிதையின் ரத்தினங்களை இன்றைய தலைமுறையுடன் இணைக்கும் அவரது முயற்சிகளும் போற்றப்படுகின்றன. அவரது மறைவு செய்தி அறிந்து வேதனையுற்றேன். அவருடைய குடும்பத்தினருக்கும், ரசிகர்களுக்கும் இரங்கல்கள். ஒம் சாந்தி”
இந்தியாவின் கோவாக்சினை ஆஸ்திரேலியா அங்கீகரித்ததற்காக மேன்மை தங்கிய ஸ்காட் மோரிசனுக்குப் பிரதமர் நன்றி தெரிவித்தார்

இந்தியாவின் கோவாக்சினை ஆஸ்திரேலியா அங்கீகரித்ததற்காக, அந்நாட்டின் பிரதமர் மேன்மை தங்கிய ஸ்காட் மோரிசனுக்குப் பிரதமர் திரு நரேந்திர மோடி நன்றி தெரிவித்துள்ளார். பிரதமர் டுவிட்டரில் கூறியிருப்பதாவது: "இந்தியாவின் கோவாக்சினை ஆஸ்திரேலியா அங்கீகரித்ததற்காக எனது அன்பு நண்பர் @ஸ்கார்ட் மோரிசன் எம்.பிக்கு நன்றி தெரிவிக்கிறேன். இது இந்தியாவிற்கும் ஆஸ்திரேலியாவிற்கும் இடையே கொவிட்டுக்குப் பிந்தைய பங்களிப்பில் ஒரு முக்கியமான முன்னோக்கிய நடவடிக்கையாகும்."
கீதா ஜெயந்தியையொட்டி  மக்களுக்குப் பிரதமர் வாழ்த்து தெரிவித்துள்ளார்

கீதா ஜெயந்தியையொட்டி மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டரில் பிரதமர் கூறியிருப்பதாவது; “பாரதமிர்த சர்வாஸ்வம் வைஷ்னோர்வக்த்ரத்வனி :ஸ்ரீதம் கீதா கங்கோடகம் பித்வ ரெபர்த் நா வித்யாதே நாட்டு மக்கள் அனைவருக்கும் கீதா ஜெயந்தி நல்வாழ்த்துக்கள். ஸ்ரீமத் பகவத் கீதை பல நூற்றாண்டுகளாக மனிதகுலத்திற்கு வழிகாட்டி வருகிறது. ஆன்மீகம் மற்றும் வாழ்க்கைத் தத்துவம் தொடர்பான இந்த சிறந்த புத்தகம் அனைத்து சகாப்தத்திலும் வழிகாட்டியாக இருக்கும்.”
மத்திய சுகாதார சேவைப்பிரிவைச் சேர்ந்த கற்பிப்பு பணிசாரா பணியாளர்கள், பொதுநல சிறப்பு பணியாளர்கள் மற்றும் மருத்துவ அதிகாரிகள் ஆகியோரின் ஓய்வுபெறும் வயதை 65ஆக நீட்டிக்க மத்திய அமைச்சரவை ஒப்புதல் அளித்துள்ளது.

பிரதமர் திரு. நரேந்திர மோடியின் தலைமையிலான மத்திய அமைச்சரவை (1) மத்திய சுகாதார சேவையைச் சேர்ந்த கற்பிப்பு பணிசாரா ஊழியர்கள் மற்றும் பொதுசுகாதார சிறப்பு பணியாளர்களின் ஓய்வுபெறும் வயதை 62ல் இருந்து 65 ஆகவும், (2) மத்திய சுகாதார சேவையைச் சேர்ந்த துணைப்பிரிவைச் சேர்ந்த பொது மருத்துவ அலுவலர்கள்(GDMOs) ஓய்வு பெறும் வயதை 65 ஆகவும் உயர்த்த ஒப்புதல் வழங்கியுள்ளது. இதன் மூலம் பொது சுகாதார அதிகாரிகள், CHSஐ சேர்ந்த GDMOக்கள் மற்றும் கற்பிப்பு பணிசாரா அதிகாரிகள் பயன்பெறுவார்கள். மேலும் இந்த முடிவு, நோயாளிகளின் மேம்பட்ட பராமரிப்பு, மருத்துவ கல்லூரிகளில் கல்விசார் செயல்பாடுகளை மேம்படுத்துதல் மற்றும் தேசிய சுகாதார திட்டங்களை திறம்பட செயல்படுத்துதல் ஆகியவற்றில் முக்கியப் பங்காற்றும். இதன்மூலம் அரசுக்கு எந்தவிதமான பொருளாதார சிக்கலும் கிடையாது. ஏனெனில் நோயாளிகள் பராமரிப்பை தொடர்ந்து சிறந்தமுறையில் செய்ய, ஏற்கனவே காலியாகவுள்ள பணியிடங்களை நிரப்புவதில் அரசு கவனம் செலுத்திக் கொண்டிருக்கிறது. பின்னணி: • மத்திய சுகாதார சேவைத்துறையின் நான்கு துணை பணிப்பிரிவுகளுக்கான ஓய்வுபெறும் வயது 2006ஆம் ஆண்டுவரை 60ஆக இருந்தது. • மூன்று சிறப்பு துணைப்பிரிவுகள், அதாவது கற்பிப்பு பணிசார்ந்த, கற்பிப்பு பணிசாராத மற்றும் பொதுசுகாதார பிரிவு பணியாளர்களின் ஓய்வுபெறும் வயது 2.11.2006 அன்று கூடிய மத்திய அமைச்சரவை கூட்டத்தில் 60ல் இருந்து 62ஆக உயர்த்தப்பட்டது. ஆனால் இதில் பொதுப்பிரிவு மருத்துவ அதிகாரிகள் சேர்க்கப்படவில்லை. • மீண்டும் கற்பிப்பு பணிசார்ந்த பணியாளர்களின் ஓய்வுபெறும் வயது 05.06.2008ல் நடைபெற்ற மத்திய அமைச்சரவை கூட்டத்தில் 62ல் இருந்து 65ஆக உயர்த்தப்பட்டது. கற்பிப்பு பணிசார்ந்த பணியாளர்களுக்கு அச்சமயம் நிலவிய அதீத தேவை சார்ந்து இந்த முடிவு எடுக்கப்பட்டது. ஆனால் இந்த உத்தரவு கற்பிப்புபணியில் ஈடுபட்டிருக்கும் பணியாளர்களுக்கு மட்டுமே பொருந்துமே தவிர நிர்வாகப் பணிகளில் ஈடுபட்டிருக்கும் பணியாளர்களுக்கு பொருந்தாது.
அகாரா பரிஷத் தலைவர் திரு நரேந்திர கிரியின் மறைவுக்கு பிரதமர் இரங்கல்

அகாரா பரிஷத் தலைவர் திரு நரேந்திர கிரியின் மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். "அகாரா பரிஷத் தலைவர் திரு நரேந்திர கிரியின் மறைவு மிகவும் வருத்தமளிக்கிறது. ஆன்மீக மரபுகளுக்கு தம்மை அர்ப்பணித்து இருந்த அவர், சந்த் சமாஜின் பல நீரோடைகளை ஒன்றாக இணைப்பதில் பெரும் பங்கு வகித்தார். இறைவன் காலடி நிழலில் அவரது ஆன்மா இளைப்பாறட்டும். ஓம் சாந்தி," என்று தமது டிவிட்டர் பதிவில் பிரதமர் தெரிவித்துள்ளார்.
ஜெயேஷ்டா அஷ்டமியையொட்டி பிரதமர், காஷ்மீர் பண்டிட் சகோதரி, சகோதரர்கள் உட்பட அனைவருக்கும் வாழ்த்துத் தெரிவித்துள்ளார்

ஜெயேஷ்டா அஷ்டமியையொட்டி பிரதமர் திரு நரேந்திர மோடி காஷ்மீர் பண்டிட் சகோதரி, சகோதரர்கள் உட்பட அனைவருக்கும் வாழ்த்துத் தெரிவித்துள்ளார். இது குறித்து அவர் வெளியிட்டுள்ள ட்விட்டர் பதிவில் கூறியிருப்பதாவது: “ஜெயேஷ்டா அஷ்டமியையொட்டி என்னுடைய காஷ்மீர் பண்டிட் சகோதரி, சகோதரர்கள் உட்பட அனைவருக்கும் வாழ்த்துகளைத் தெரிவித்துக் கொள்கிறேன். அனைவரும் நலமுடனும் செழுமையாகவும் வாழ்வதற்கு மாதா கீர் பவானியை நாம் பிரார்த்திப்போம்”
இந்த தீபாவளி ராணுவத்தினருக்குச்  சிறப்பாக அமையும், மக்களின் வாழ்த்து செய்திகள் மூலம்

இந்திய ராணுவத்தினரின் மீது நாடு வைத்துள்ள மதிப்பு, மரியாதை ஆகியவை பண்டிகையை ஒட்டி, பிரதமர் திரு. நரேந்திரம மோடி தலைமையில், புதிய பிரசார வடிவில் வெளிப்படும். தீபாவளியைக் கொண்டாடும் நேரத்தில், பாசத்துக்குரிய உறவினர்களை விட்டு வெகு தொலைவில் நாட்டைப் பாதுகாக்கும் பணியில் உள்ள ராணுவ வீரர்களுக்கு மகிழ்ச்சியையும் உற்சாகத்தையும் ஊட்டும் வகையில் “ராணுவ வீரர்களுக்கான செய்தி” என்ற பிரசாரம் ஒவ்வொரு குடிமகனுக்கும் வாய்ப்பை வழங்கும். ஆயுதம் தாங்கிய படைவீரர்களுக்கு கடிதங்கள், செய்திகளை அனுப்ப வலியுறுத்தி மக்களை அழைக்கும் விதத்திலான இந்தப் புனிதமான பிரசார இயக்கம் தொடங்கப்பட்டுள்ளது. தீரம் மிக்க படைவீரர்களுக்கு செய்திகளையும் தீபாவளி வாழ்த்துகளையும் அனுப்புவதைத் தொடங்கும் நோக்கில், பிரதமர் சமூக வலைத்தளங்கள், சிறப்பு வீடியோ பதிவு மூலம் அழைப்பு விடுத்துள்ளார். இந்த வீடியோ படம் வெளியான குறுகிய நேரத்தில் டுவிட்டர், ஃபேஸ்புக் உள்ளிட்ட சமூக வலைத்தளங்களில் பேரார்வத்தை ஏற்படுத்தியுள்ளது. திரு. நரேந்திர மோடியின் MyGov.in என்ற இணையதளத்தின் மூலமும் அகில இந்திய வானொலி மூலமும் மக்கள் தங்களது வாழ்த்துச் செய்திகளை அனுப்பலாம். அதைப் போல் மக்களின் உணர்வுகளை வெளிப்படுத்த தொலைக்காட்சியிலும் ஏற்பாடு செய்யப்பட்டுள்ளது. “நரேந்திர மோடி ஆப்” என்ற செயலி மூலமாகவும் மக்கள் கைப்பட எழுதிய வாழ்த்துகளையும் வாழ்த்துச் செய்திகளையும் படைவீரர்களுக்கு அனுப்பும் சிறப்பு வசதி தொடங்கப்பட்டுள்ளது. மக்களுக்கும் ராணுவத்தினருக்கும் இடையில் அதிகமாகக் கருத்துப் பரிமாற்றத்தை மேற்கொள்ள “சந்தேஷ் 2 போர் வீர்ர்கள்” (#Sandesh2Soldiers) என்ற பிரசார இயக்கம் உதவும் என எதிர்பார்க்கப்படுகிறது. போபாலில் இம்மாத தொடக்கத்தில் நடந்த நிகழ்ச்சியில் பங்கேற்ற பிரதமர் நமது ராணுவத்தினரும் நம்மைப் போன்ற மனிதர்கள்தான் என்பதை உணர்த்தும் வகையில் குறிப்பிட்டுப் பேசினார். ராணுவத்தினரைச் சந்திக்கும்போது, அவர்களை உற்சாகமாக வாழ்த்தும்படி பிரதமர் மக்களை அழைத்தது சமூக வலைத்தளங்களில் உலாவிக் கொண்டிருக்கிறது. திரு. நரேந்திர மோடி பிரதமராகப் பொறுப்பேற்றது முதல், இரண்டு ஆண்டுகளாக தீபாவளிப் பண்டிகையை ஆயுதப் படையினருடன் கொண்டாடி வந்தார்.
இந்தியாவுக்கும் ஹெல்லினிக்-கும் இடையே புதுப்பிக்கக்கூடிய எரிசக்தி ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்தியாவுக்கும் ஹெல்லினிக்-கும் இடையே புதுப்பிக்கக் கூடிய எரிசக்தி துறையில் ஒத்துழைப்புக்கான புரிந்துணர்வு ஒப்பந்தம் குறித்து பிரதமர் திரு நரேந்திரமோடி தலைமையிலான மத்திய அமைச்சரவையிடம் விளக்கப்பட்டது. இந்த புரிந்துணர்வு ஒப்பந்தம் வெளியுறவுத்துறை அமைச்சர் திருமதி சுஷ்மா ஸ்வராஜ்-க்கும் ஹெல்லினிக் குடியரசின் வெளியுறவு அமைச்சர் மாண்புமிகு நைக்கோஸ் கோட்ஜியாஸ்-க்கும் இடையே புதுதில்லியில் 2017 நவம்பரில் கையெழுத்தானது. புது மற்றும் புதுப்பிக்கக்கூடிய எரிசக்தி தொடர்பான பரஸ்பரம் பயனளிக்கும் தொழில்நுட்ப இருதரப்பு ஒத்துழைப்பை ஊக்குவிக்கவும், மேம்படுத்தவும் நிறுவன ரீதியிலான ஒத்துழைப்பு அடித்தளத்தை உருவாக்குவது இந்த ஒப்பந்தத்தின் நோக்கமாகும். இந்த புரிந்துணர்வு ஒப்பந்தத்தின்படி ஒத்துழைப்பு தொடர்பான துறைகள் சார்ந்த விஷயங்களை ஆய்வு செய்தல், கண்காணித்தல், விவாதித்தல் ஆகியவற்றுக்கென கூட்டுப்பணிக்குழு ஒன்று உருவாக்கப்படும். நிபுணத்துவ பரிமாற்றம் மற்றும் தகவல் கட்டமைப்பு உருவாக்குதல் ஆகியவற்றையும் இந்த புரிந்துணர்வு ஒப்பந்தம் நோக்கமாகக் கொண்டது.
விளையாட்டுக்கள் மற்றும் ஊட்டச்சத்து தொடர்பாகக் குழந்தைகள் இடையே விழிப்புணர்வை உருவாக்கும் பஜ்ரங் புனியாவைப் பிரதமர் பாராட்டியுள்ளார்

விளையாட்டுக்கள் மற்றும் ஊட்டச்சத்து தொடர்பாகக் குழந்தைகள் இடையே விழிப்புணர்வை உருவாக்கும் மல்யுத்த வீரர் பஜ்ரங் புனியாவைப் பிரதமர் திரு.நரேந்திர மோடி பாராட்டியுள்ளார். பஜ்ரங் புனியாவின் டுவிட்டருக்கு பதிலளித்துப் பிரதமர் கூறியிருப்பதாவது; "இது குழந்தைகளுக்கு ஆர்வமூட்டும் திட்டமாக மட்டுமின்றி, விளையாட்டுக்களை தொடர்வதற்கும், வாழ்க்கைக்கும் அவர்களுக்கு ஊக்கமளிப்பதாக இருக்கும். @BajrangPunia அவர்களே, உங்கள் முயற்சி அவர்களுக்கு ஊட்டச்சத்து பற்றிய புதிய விழிப்புணர்வை ஏற்படுத்தும்."
மத்திய அரசு பட்டியலில் உள்ள இதர பிற்படுத்தப்பட்ட வகுப்பில் உட்பிரிவை பரிசீலிப்பதற்கான ஆணையத்தின் பதவிக் காலத்தை 2018 ஜூன் 20-ந் தேதி வரை நீட்டித்து மத்திய அமைச்சரவை ஒப்புதல்

மத்திய அரசு பட்டியலில் உள்ள இதர பிற்படுத்தப்பட்ட வகுப்பில் உட்பிரிவை பரிசீலிப்பதற்கான ஆணையத்தின் பதவிக் காலத்தை 2-வது மற்றும் இறுதி முறையாக 2018 மார்ச் 27-ந் தேதிக்கு பிறகும் 12 வாரங்கள் – 2018 ஜூன் 20-ந் தேதி வரை நீட்டிக்க பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. பின்னணி– இந்த ஆணையம் அரசியல் சாசனத்தின் 340-வது ஷரத்தின் கீழ் 2017 அக்டோபர் 2-ந் தேதி குடியரசுத் தலைவர் ஒப்புதலுடன் அமைக்கப்பட்டது. நீதிபதி (ஓய்வு) திருமதி. ஜி.ரோகிணி தலைமையிலான இந்த ஆணையம் 2017 அக்டோபர் 11-ந் தேதி முதல் தனது பணியைத் தொடங்கியது. மத்திய பட்டியலில் இடம் பெற்றுள்ள இதர பிற்படுத்தப்பட்ட வகுப்புகள்/சமுதாயங்களுக்கு உரிய விகிதாச்சாரப்படி நலன்கள் கிட்டியுள்ளனவா என்பதை அறிவதற்காக உட்பிரிவை கொண்டுள்ள மாநிலங்கள்/யூனியன் பிரதேசங்கள் ஆகியவற்றுடனும் மாநில பிற்படுத்தப்பட்டோர் வகுப்பு ஆணையங்களுடனும் தொடர்பு கொண்டது. மத்திய பட்டியலில் இடம் பெற்றுள்ள இதர பிற்படுத்தப்பட்ட வகுப்பைச் சேர்ந்தவர்கள் உயர் கல்வி நிலையங்களில் அனுமதிக்கப்பட்டுள்ள விவரங்கள், அரசுத் துறைகள், பொதுத்துறை வங்கிகள் மற்றும் நிதி நிறுவனங்கள் மற்றும் மத்திய பொதுத்துறை நிறுவனங்கள் ஆகியவற்றில் தேர்வு செய்யப்பட்ட புள்ளி விவரங்களை கேட்டுள்ளது. துறைகளிடமிருந்து கிடைத்த ஏராளமான புள்ளி விவரங்களை அறிவியல் ரீதியாக ஆணையம் ஆய்வு செய்து ஒருங்கிணைந்த அறிக்கையை தயார் செய்வதற்காக அதன் பதவிக்காலத்தை 2018 ஜூன் 20-ந் தேதி வரை நீட்டிக்குமாறு கேட்டிருந்தது.
தேசிய வாக்காளர்கள் நாளை முன்னிட்டு தகுதியுள்ள அனைவரும் வாக்காளர் பட்டியலில் பதிவு செய்து வாக்களிக்கும் தங்கள் உரிமையை பயன்படுத்த பிரதமர் வலியுறுத்தல்

தேசிய வாக்காளர்கள் நாளை முன்னிட்டு தகுதியுள்ள அனைவரும் வாக்காளர் பட்டியலில் பதிவு செய்து வாக்களிக்கும் தங்கள் உரிமையை பயன்படுத்த பிரதமர் திரு. நரேந்திர மோடி வலியுறுத்தி உள்ளார். ”அனைவருக்கும் தேசிய வாக்காளர் நாள் வாழ்த்துகள். இந்த நாளை ஏற்படுத்திய இந்திய தேர்தல் ஆணையத்திற்கு வாழ்த்துகள். தகுதியுள்ள அனைவரும் வாக்காளர் பட்டியலில் பதிவு செய்து வாக்களிக்கும் தங்கள் உரிமையை பயன்படுத்தி நமது ஜனநாயகத்தை பலப்படுத்த வேண்டும். வாக்கின் பலம் தீவிரமானது” என்று பிரதமர் கூறியுள்ளார்.
ஆசியான் நாடுகளின் வெளியுறவு அமைச்சர்கள் மற்றும் பிரதிநிதிகளுடன் பிரதமர் சந்திப்பு

பிரதமர் திரு. நரேந்திர மோதி இன்று (16.06.2022) ஆசியான் நாடுகளின் வெளியுறவு அமைச்சர்கள் மற்றும் பிரதிநிதிகளை சந்தித்துப் பேசினார். பிரதமர் வெளியிட்டுள்ள டுவிட்டர் பதிவில்: “இந்தியா-ஆசியான் ஒத்துழைப்பு அமைப்பின் 30-வது ஆண்டை நாம் கொண்டாடிவரும் வேளையில், ஆசியான் நாடுகளைச் சேர்ந்த வெளியுறவுத் துறை அமைச்சர்கள் மற்றும் பிரதிநிதிகளுடன் சிறப்பான கலந்துரையாடல் மேற்கொண்டேன்” என்று தெரிவித்துள்ளார்.
ராமகிருஷ்ண பரமஹம்சரின் பிறந்த நாளை முன்னிட்டு பிரதமர் அஞ்சலி செலுத்தினார்

ராமகிருஷ்ண பரமஹம்சரின் பிறந்த நாளை முன்னிட்டு பிரதமர் திரு. நரேந்திர மோடி அவருக்கு அஞ்சலி செலுத்தினார். “திரு. ராமகிருஷ்ண பரமஹம்சரின் பிறந்த நாளை முன்னிட்டு நான் அவருக்கு தலைவணங்குகிறேன். நல்லிணக்கம் மற்றும் சகோதரத்துவத்தின் மொத்த உருவமாக அவர் திகழ்கிறார். நீதிமுறைப்படியான மற்றும் பிரிவினையற்ற சமுதாயத்திற்காக அவர் கனவு கண்டார்.” என்று பிரதமர் குறிப்பிட்டுள்ளார். கடந்த ஆண்டு திரு. ராமகிருஷ்ண பரமஹம்சருக்கு அஞ்சலி செலுத்தும் வகையில் பிரதமர் ஆற்றிய உரையை அவர் இங்கே பகிர்ந்துள்ளார். பிரதமரின் உரைக்கான சுட்டி: https://www.narendramodi.in/pm-modi-addresses-sri-ram-krishna-vachanmitra-satram-tiruvalla-via-video-conferencing-534416
கொல்லம் தீ விபத்தில் உயிர் இழந்தோருக்கு மத்திய அமைச்சரவை இரங்கல்

பிரதமர் திரு. நரேந்திர மோடி தலைமையில் மத்திய அமைச்சரவைக் குழு இன்று காலை கூடியது. கேரள மாநிலத்தின் கொல்லம் மாவட்டத்தில் பரவூர் புட்டிங்கள் கோவிலில் ஏற்பட்ட தீ விபத்தில் உயிர் இழந்தோருக்கு அஞ்சலி செலுத்தும்விதமாக கூட்டத்தில் இரண்டு நிமிடம் மவுன அஞ்சலி செலுத்தப்பட்டது.
காமன்வெல்த் 2022 விளையாட்டுப் போட்டியின் பேட்மிண்டன் பிரிவில் தங்கப்பதக்கம் வென்ற  பி வி சிந்துவுக்கு பிரதமர் வாழ்த்து

பர்மிங்ஹாமில் நடைபெற்று வரும் காமன்வெல்த் 2022 விளையாட்டுப் போட்டியின் பேட்மிண்டன் பிரிவில் தங்கப்பதக்கம் வென்ற பி வி சிந்துவுக்கு பிரதமர் திரு நரேந்திர மோடி வாழ்த்து தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; “தனித்துவமான பி வி சிந்து சாம்பியன்களின் சாம்பியன் ஆவார். தனது தனித்திறனை மீண்டும் மீண்டும் அவர் வெளிப்படுத்துகிறார். அவருடைய அர்ப்பணிப்பு மற்றும் உறுதி வியக்கவைக்கிறது. காமன்வெல்த் விளையாட்டுப் போட்டியில் தங்கப்பதக்கம் வென்ற அவருக்கு வாழ்த்துக்கள். எதிர்கால போட்டிகளில் வெற்றி பெறவும் வாழ்த்துகிறேன்” என்று குறிப்பிட்டுள்ளார்.
இந்திய பட்டயக் கணக்காளர்கள் கல்விக் கழகத்திற்கும், போலந்தின் சட்ட அங்கீகாரம் பெற்ற கணக்கு தணிக்கையாளர்கள் சங்கத்திற்கும் இடையேயான புரிந்துணர்வு ஒப்பந்தத்திற்கு அமைச்சரவை ஒப்புதல் அளித்துள்ளது

இந்திய பட்டயக் கணக்காளர்கள் கல்விக் கழகத்திற்கும், போலந்தின் சட்ட அங்கீகாரம் பெற்ற கணக்கு தணிக்கையாளர்கள் சங்கத்திற்கும் இடையேயான புரிந்துணர்வு ஒப்பந்தத்திற்குப் பிரதமர் திரு நரேந்திர மோடி தலைமையிலான அமைச்சரவை இன்று ஒப்புதல் அளித்தது. உறுப்பினர் நிர்வாகம், தொழில் நெறிமுறை, தொழில்நுட்ப ஆராய்ச்சி, தொடர்ச்சியான தொழில் முறை மேம்பாடு, தொழில் முறை கணக்குக்கான பயிற்சி, தணிக்கைத் தரத்தைக் கண்காணித்தல், கணக்கிடுதல் அறிவில் முன்னேற்றம், தொழில் முறை மற்றும் அறிவுசார் மேம்பாடு ஆகியவற்றில் பரஸ்பரம் ஒத்துழைப்பை ஏற்படுத்த இந்த ஒப்பந்தம் செய்யப்பட்டுள்ளது. குறுகிய காலம் முதல் நீண்ட காலம் வரையிலான சிறப்பு அம்சத்தில் இந்திய பட்டயக் கணக்காளர்கள், கல்விக் கழகத்தைச் சேர்ந்தவர்களுக்கு நவீனப் பயிற்சி வழங்க போலந்தில் வாய்ப்புகளை ஏற்படுத்த இந்த ஒப்பந்தம் வகை செய்கிறது. ஐரோப்பாவில் தடம் பதிப்பதை இது வலுப்படுத்தும் என்று எதிர்பார்க்கப்படுகிறது. இருஅமைப்புகளின் உறுப்பினர்களுக்கு பரஸ்பரம் பயன்தரும் உறவை மேம்படுத்துவதற்கு இணைந்து பணியாற்றுவதையும் இந்தப் புரிந்துணர்வு ஒப்பந்தம் நோக்கமாக கொண்டுள்ளது. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1784262
அமெரிக்க ஓபன் டென்னிசில் சானியா மிர்சா மார்ட்டினா ஹிங்கிஸ் வெற்றி: பிரதமர் வாழ்த்து

அமெரிக்க ஓபன் டென்னிஸ் பெண்களுக்கான இரட்டையர் பிரிவின் இறுதி போட்டியில் திருமதி சானியா மிர்சாவும் செல்வி மார்ட்டினா ஹிங்கிசும் வெற்றி பெற்றதை முன்னிட்டு பிரதமர் திரு நரேந்திர மோடி தனது வாழ்த்துகளை தெரிவித்துள்ளார். அமெரிக்க ஓபன் டென்னிஸ் விளையாட்டு போட்டியில் நீங்கள் அபார வெற்றி பெற்றதற்கு எனது வாழ்த்துகள். உங்களின் சாதனை எங்களுக்கு பெருமை சேர்த்துள்ளது என்று பிரதமர் தனது வாழ்த்துச் செய்தியில் குறிப்பிட்டுள்ளார்.
இந்தியாவிற்கும் லிதுவேனியாவிற்கும் இடையே விவசாயத் துறையில் ஒத்துழைப்பிற்கான புரிந்துணர்வு ஒப்பந்தம்

பிரதமர் திரு. நரேந்திர மோடி தலைமையில் கூடிய மத்திய அமைச்சரவை இந்தியாவிற்கும் லிதுவேனியாவிற்கும் இடையே விவசாயத் துறையில் ஒத்துழைப்பிற்கான புரிந்துணர்வு ஒப்பந்தம் ஒன்றில் கையெழுத்திட தனது ஒப்புதலை வழங்கியது. தோட்டக்கலை உள்ளிட்ட விவசாய உற்பத்தி, அறுவடைக்குப் பிந்தைய மேலாண்மை, இயற்கை விவசாயம், குளிர்பதன வசதிகளை மேம்படுத்துவது, விவசாயப் பொருட்கள் தொடர்பான பதனிடுதல் தொழில், கால்நடை வளர்ப்பு, பால் உற்பத்தி, மீன், இறால் போன்ற நீராதார உயிரிகள் வளர்ப்பு போன்ற விவசாய உற்பத்தித் துறைகளில் இரு நாடுகளுக்கும் இடையே ஒத்துழைப்பை வழங்குவதாக இந்தப் புரிந்துணர்வு ஒப்பந்தம் அமையும். இந்த புரிந்துணர்வு ஒப்பந்தத்தின் நோக்கங்களை செயல்படுத்த பரஸ்பர ஒப்புதலின் அடிப்படையில் இரண்டாண்டு வேலைத்திட்டம் ஒன்றை உருவாக்குவதன் மூலம் இரு நாடுகளுக்கும் இடையே ஒத்துழைப்பு உருவாகும். உற்பத்தித் திறனை வளர்ப்பது, அறிவியல் மற்றும் தொழில் நுட்ப நிபுணர்களின் அறிவுத்திறனை பயன்படுத்திக் கொள்வது, உயிர்ம ஆதாரங்களை பரிமாறிக் கொள்வது, பொருத்தமான தொழில்நுட்பங்களை வளர்த்தெடுப்பது, விளைநிலத்தில் விவசாய உற்பத்தியை மேம்படுத்துவதற்கான விவசாய செயல்பாடுகள் ஆகிய முயற்சிகளுக்கு இந்த புரிந்துணர்வு ஒப்பந்தம் உதவும் என்றும் எதிர்பார்க்கப்படுகிறது.